CELEX: 62017TN0273
Language: el
Date: 2017-05-08 00:00:00
Title: Υπόθεση T-273/17: Προσφυγή της 8ης Μαΐου 2017 — Quadri di Cardano κατά Επιτροπής

10.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 221/35
            
         Προσφυγή της 8ης Μαΐου 2017 — Quadri di Cardano κατά Επιτροπής
   (Υπόθεση T-273/17)
   (2017/C 221/50)
   Γλώσσα διαδικασίας: η γαλλική
   
      Διάδικοι
   
   
      Προσφεύγων: Alessandro Quadri di Cardano (Schaerbeek, Βέλγιο) (εκπρόσωποι: N. De Montigny και J.-N. Louis, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Ο προσφεύγων ζητεί από το Γενικό Δικαστήριο:
   
               —
            
            
               να ακυρώσει την απόφαση του Γραφείου Διαχείρισης και Εκκαθάρισης των Ατομικών Δικαιωμάτων (PMO) της 19ης Ιουλίου 2016, περί καθορισμού των ατομικών του δικαιωμάτων κατά την ανάληψη καθηκόντων στον Εκτελεστικό Οργανισμό Καινοτομίας και Δικτύων (INEA), καθό μέρος δεν αναγνωρίζει σε αυτόν το δικαίωμα προς λήψη του επιδόματος αποδημίας 16 % κατ’ εφαρμογήν του άρθρου 4 του παραρτήματος VII του ΚΥΚ, συνεπαγόμενη, ως εκ τούτου, τη μη αναγνώριση των συναφών με το εν λόγω επίδομα δικαιωμάτων, όπως το δικαίωμα προς λήψη των εξόδων ετησίου ταξιδίου·
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής του ο προσφεύγων προβάλλει δύο λόγους.
   
               1.
            
            
               Ο πρώτος λόγος αντλείται από αγνόηση των συζητήσεων και των διαπραγματεύσεων που σχετίζονται με την περίοδο προ της αναθεωρήσεως του Κανονισμού Υπηρεσιακής Καταστάσεως των υπαλλήλων και, ιδίως, από διάψευση δικαιολογημένων προσδοκιών, παραβίαση της αρχής της προστασίας της δικαιολογημένης εμπιστοσύνης και της αρχής της ασφάλειας δικαίου έναντι του προσφεύγοντος, καθώς και προσβολή των κεκτημένων δικαιωμάτων του, εξαιτίας της αιφνίδιας διαφοροποιήσεως που σημειώθηκε κατά την εξέταση του φακέλου του ατομικών δικαιωμάτων.
            
         
               2.
            
            
               Ο δεύτερος λόγος αφορά τη διεπόμενη από το βελγικό δίκαιο σύμβαση προσωρινής απασχολήσεως την οποία η Επιτροπή επικαλείται προς δικαιολόγηση του καθορισμού ως τόπου διαμονής του προσφεύγοντος του Βελγίου, κατά το διάστημα κατά το οποίο αυτός απασχολήθηκε σε ιδιώτη. Ο λόγος αυτός διαρθρώνεται σε τρία σκέλη.
               
                           —
                        
                        
                           Το πρώτο σκέλος αντλείται από κατάχρηση εξουσίας στην οποία, κατά τον προσφεύγοντα, η Επιτροπή προέβη στην προσπάθειά της να αποκλείσει οιαδήποτε σχέση εξαρτήσεώς του από την ίδια κατά το διάστημα απασχολήσεώς του με σύμβαση προσωρινής απασχολήσεως, τούτο δε προκειμένου να αντιπαρέλθει αυτή το γεγονός ότι ο προσφεύγων εργάσθηκε για διεθνή οργανισμό, στοιχείο που πρέπει κατ’ αρχήν να μεταθέσει προς τα πίσω το χρονικό διάστημα που πρέπει να ληφθεί υπόψη κατά την εξέταση των προϋποθέσεων του άρθρου 4 του παραρτήματος VII του ΚΥΚ·
                        
                     
                           —
                        
                        
                           το δεύτερο σκέλος αντλείται από πλάνη περί το δίκαιο, παράβαση των βελγικών διατάξεων περί συμβάσεων προσωρινής απασχολήσεως καθώς και καταστρατήγηση της νομοθεσίας εκ μέρους της Επιτροπής·
                        
                     
                           —
                        
                        
                           το τρίτο σκέλος αντλείται από πρόδηλη πλάνη εκτιμήσεως και από παραβίαση της αρχής της αναλογικότητας και της αρχής της χρηστής διοικήσεως.